[Innocentius Episcopus servus servorum Dei, dilecto filio Magistro Reginaldo de Velfia Canonico Ecclesiæ sancti Vrsini Bituricensis salutem et Apostolicam benedictionem. Sua nobis dilectus filius Abbas Clun. conquestione monstravit, quod cum ei et fratribus Cluniacensis Ordinis à Sede Apostolica sit indultum, ut laborum ac novalium suorum quæ propriis manibus aut sumptibus excolunt, seu de suorum animalium nutrimentis nullus ab eis decimas exigere seu extorquere præsumat: nonnulli tamen Episcopi, et Clerici per Regnum Franciæ constituti ab eis ejusmodi. Decimas exigunt et extorquent, contra indultum hujusmodi temerè veniendo. Quocirca discretioni tuæ per Apostolica scripta mandamus, quatinus vocatis qui fuerint evocandi, et auditis hinc inde propositis, quod canonicum fuerit appellatione remota decernas, faciens quod decreveris auctoritate nostra firmiter observari. Testes autem qui fuerint nominati, si se gratia, et odio, vel timore subtraxerint, per censuram Ecclesiasticam appellatione cessante compellas veritati testimonium perhibere, non obstante constitutione de duabus dietis edita in Concilio Generali, dummodò ultrà tertiam vel quartam aliquis extra suam Diœcesim auctoritate præsentium ad judicium non trahatur. Datum Lugduni. II. Nonas Augusti. Pontificatus nostri anno VII.]